**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie:****Knižnice v čase a priestore – hravé a interaktívne pátranie po osobnostiach našej minulosti**

**Stručný popis akcie:** Žiaci majú príležitosť sa v rámci tohto podujatia oboznámiť s významnými osobnosťami regiónu. Podujatie pozostáva z moderovanej virtuálnej prehliadky centrom mesta Prešov, počas ktorej sa žiaci prostredníctvom mobilnej aplikácie na tabletoch učia o dejinách mesta a osobnostiach, ktoré sa viažu k jednotlivým jeho zákutiam. Žiaci môžu v aplikácii listovať v slovníkovej časti, putovať po interaktívnej mape mesta, pozrieť si viacrozmerné fotografie významných zákutí a video či si urobiť niektorý z dostupných kvízov. Osobnosti sú rozdelené do kategórií: *Chodník spisovateľov*, *Chodník učiteľov*, *Chodník hudobníkov*, *Chodník umelcov*, *Chodník lekárnikov*, *Chodník vedcov*, *Chodník priekopníkov*, *Chodník žien*.

**Názov čitateľskej knižnice: Digitálny kompas**

**Stručný popis akcie:** V rámci tohto podujatia sa žiaci vzdelávajú vo svojich digitálnych zručnostiach a takisto v technickej a mediálnej gramotnosti. V knižnici sme vytvorili Digitálne laboratórium s názvom SMARTLAB, v ktorom organizujeme praktické školenia a workshopy s odbornými lektormi určené pre menšie skupinky žiakov. Naše laboratórium sa už viac než rok stretáva so záujmom žiakov o programovanie mikro:bitov, MBotov, ozobotov, 3D kreslenie, 3D modelovanie a 3D tlač.

**Názov čitateľskej akcie: Zážitkové čítanie Chlapec v pásikavom pyžame a Obyčajná tvár**

**Stručný popis akcie:** Podstatou zážitkového čítania je rozvíjanie fantázie žiakov, zlepšenie ich komunikačných zručností, vzdelávanie o dôležitých ľudských témach, osvojenie si umeleckého a estetického vnímania skutočnosti. Dané knihy sme vybrali s dôrazom na primeranosť vekovej kategórii, keď žiaci dokážu prostredníctvom literatúry vnímať aj závažnejšie posolstvá (napr. téma Druhej svetovej vojny a holokaustu). Kniha *Obyčajná tvár* smeruje vo výchovno-vzdelávacej rovine k prevencii šikany, akceptácii inakosti, rozvoju sociálneho cítenia, tolerancii a solidarite. Knihovníci spolu so žiakmi čítajú vybrané úryvky z kníh a prostredníctvom vybraných úloh a otázok smerujú k hlbšej percepcii textu.

**Vypracovala:**

*Mgr. Alena Brindová, PhD. (10. 09. 2024)*

*Krajská knižnica P. O. Hviezdoslava v Prešove*

*Levočská 1*

*080 01 Prešov*

*Tel.: 051/746 11 02*

*E-mail:* *metodika@kniznica-poh.sk*